ട്രാന്സ്െജന്ഡര് നാടോടി നര്ത്തകി മഞ്ചമ്മ പത്മശ്രീ ഏറ്റുവാങ്ങി വൈറലായി വിഡിയോ ന്യൂഡല്ഹി: സാമൂഹികവും സാമ്ബത്തികവുമായ നിരവധി പ്രതിസന്ധികളോട് പോരാടി ജീവിത വിജയം നേടിയ ട്രാന്സ്ജെന്ഡര് നാടോടി നര്ത്തകി മഞ്ചമ്മ ജോഗതി പത്മശ്രീ പുരസ്കാരം സ്വീകരിച്ചു.കലാരംഗത്ത് നല്കിയ സംഭാവനകളെ പരിഗണിച്ചാണ് പുരസ്കാരം. കര്ണാടകയിലെ ജനപദ അക്കാദമിയിലെ ആദ്യ ട്രാന്സ്ജെന്ഡര് പ്രസിഡന്റ് കൂടിയാണ് ഇവര്.മഞ്ചമ്മ പുരസ്കാരം സ്വീകരിക്കുന്ന വിഡിയോയാണ് സമൂഹമാധ്യമങ്ങളില് ഇപ്പോള് വൈറല്. രാഷ്ട്രപതി ഭവനില് ചൊവ്വാഴ്ച നടന്ന ചടങ്ങിനിടെ മഞ്ചമ്മ പുരസ്കാരം സ്വീകരിക്കാനെത്തിയ വിഡിയോയാണ് സമൂഹമാധ്യമങ്ങള് ഏറ്റെടുത്തത്. മഞ്ചമ്മ രാഷ്ട്രപതി രാംനാഥ് കോവിന്ദിന്റെ അടുത്തെത്തിയതിന് ശേഷം തൂവാലകൊണ്ട് ഉഴിഞ്ഞ് ശുഭാശംസകള് നേരുന്നതാണ് ദൃശ്യങ്ങള്. ശേഷം ചിരിച്ചുകൊണ്ട് രാഷ്ട്രപതിയില്നിന്ന് പുരസ്കാരം ഏറ്റുവാങ്ങി. മഞ്ചമ്മയുടെ ആശംസയെ വൈസ് പ്രസിഡന്റ് വെങ്കയ്യ നായിഡു, പ്രധാനമന്ത്രി നരേന്ദ്രമോദി, കേന്ദ്രമന്ത്രി അമിത് ഷാ എന്നിവരടങ്ങിയ സദസ് വലിയ കരഘോഷത്തോടെ സ്വീകരിക്കുന്നതും കാണാം. കര്ണാടക, ആന്ധ്രപ്രദേശിന്റെ ചില ഭാഗങ്ങള്, മഹാരാഷ്ട്ര എന്നിവിടങ്ങളില് പരിശീലിക്കുന്ന നാടോടി കലാരൂപങ്ങള് ജനപ്രിയമാക്കുന്നതില് മഞ്ചമ്മ വലിയ പങ്കുവഹിച്ചുവെന്ന് രാഷ്ട്രപതി ഭവന് ട്വീറ്റ് ചെയ്തു. കര്ണാടകയിലെ ബെല്ലാരിക്ക് സമീപമാണ് മഞ്ചമ്മയുടെ ജനനം. മഞ്ജുനാഥ് ഷെട്ടി എന്നായിരുന്നു ആദ്യപേര്.